Cuneiform Tablet Kt 92/k 200 (AKT 5 3)
Cuneiform tablet, dated to the Old Assyrian Period (ca. 1950-1850 BC).
Genre: administrative regulation
Transliteration:
um-ma kà-ru-um kà-ni-iš-ma a-na ša-qí-il₅ da-tim ku-li-a ší-ip-ri-ni wa-bar-tim ša ku-bur-na-at ḫa-na-ak-na-ak ú tí-iš-mur-na TUR GAL qí-bi₄-ma i {d}UTU-ši ṭup-pì-ni ta-ša-me-a-ni GÍR ša a-šur IGI ku-li-a ší-ip-ri-ni šé-ṣí-a-ma ma-ma-an a-ma-kam KÙ.AN na-áš-ú lu a-na ší-mì-im a-na É.GAL-lim i-dí-nu lu a-dí-ni lá i-dí-in-ma na-ší 10-tim ša KÙ.AN ú ša-du-a-sú 1 ma-na-um 3 GÍN KÙ.BABBAR ša-ás-qí-lá-ma ku-li-a i pá-ni-šu-nu lu-ub-lam šu-ma i-qá-bi₄ um-ma šu-ut-ma KÙ.AN ša a-wi-lim ša NÍG.KA-sí 10-tim ú ša-du-a-sú le-qé-a-ma ša ba-ri-ni li-li-kam-ma GÍR ša a-šur li-it-ma-ma ša-du-a-sú nu-ta-ar ni-ša-me-ma 30 ANŠE tù-i-mu-um DUMU a-šùr{ki} ḫa-ra-an sú-qí-nim ú-šé-ri-ba-am lá tù-i-mu-um ma-ma-an ḫa-ra-an sú-ki-nim e-ma-re sé-er-dam ú-šé-ri-ba-ni-ma a-ma-kam uš-té-bu-lu-ni lu wa-ší-ib kà-ri-im ú-šé-li-am GÍR ša a-šur šé-ṣí-a-ma a-ḫu-um pá-ni a-ḫi-im ú-lá ú-ba-al 1 ma-na um 3 GÍN KÙ.BABBAR ša-du-a-sú ṣa-áb-ta-ma KÙ.BABBAR ša-áš-qí-lá-šu-ma ku-li-a i pá-ni-šu-nu li-ni-iš-a-am šu-ma i-qá-be um-ma šu-ut-ma a-lá-ak-ma i kà-ri-im kà-ni-iš a-za-ku KÙ.BABBAR ša-áš-qí-lá-šu-ma war-kà-tám li-li-kam-ma iš-tí-ni li-iz-ku i-da-ma ku-li-a ší-pár-ni lá i-sa-ḫu-ur KÙ.BABBAR ša-áš-qí-lá a-ni-ša-am a-na na-pá-ší-im lá tù-ša-ra